Predkladacia správa

Materiál „Správa o plnení strategických zámerov činnosti Sociálnej poisťovne v roku 2008“ sa predkladá na rokovanie vlády Slovenskej republiky v zmysle § 122 ods. 4 písm. c) štvrtého bodu zákona č. 461/2003 Z. z. o sociálnom poistení v znení zákona č. 677/2006 Z. z.
Správa je odpočtom aktivít jednotlivých organizačných útvarov Sociálnej poisťovne uskutočnených v roku 2008, vyhodnotených podľa štyroch prioritných osí zameraných na klienta, rozvoj Sociálnej poisťovne, financie a vnútorné procesy a podľa konkrétnych strategických cieľov a opatrení tak, ako sú uvedené v Strategických zámeroch činnosti Sociálnej poisťovne na obdobie rokov 2007 – 2012, schválených vládou Slovenskej republiky a následne Národnou radou Slovenskej republiky dňa 21. mája 2008.
Správa o plnení strategických zámerov činnosti Sociálnej poisťovne v roku 2008 bola v zmysle § 123 ods. 2 písm. a) tretieho bodu zákona č. 461/2003 Z. z. o sociálnom poistení v znení neskorších predpisov prerokovaná dňa 2. marca 2009 v Dozornej rade Sociálnej poisťovne, ktorá k nej vyjadrila svoje stanovisko, ktoré je súčasťou predkladaného materiálu.
Vzhľadom na povahu materiálu (informatívny materiál, ktorý vláda Slovenskej republiky berie na vedomie), podľa článku 3.1.5 Metodického pokynu na prípravu a predkladanie materiálov na rokovanie vlády Slovenskej republiky, materiál nebol zaslaný na medzirezortné pripomienkové konanie.